text: Kraftigt regnvejr på vej
  05 juli 2016 kl. 06.11
  Tirsdag bliver en rigtig våd dag. Ifølge prognoserne er der nemlig udsigt til cirka 25 millimeter regnvand, hvilket svarer til en halv måneds nedbør i juli.  
  Der bliver rigeligt brug for gummistøvler og regntøj i løbet af tirsdagen. Et kraftigt regnvejr er nemlig på vej ind over Danmark. Lokalt er der udsigt til op mod en halv måneds regn i løbet af dagen.
  I Syd- og Sønderjylland er der udsigt til 22 millimeter nedbør. Der er også en våd tirsdag i vente for vestjyderne med hele 25 millimeter nedbør.
  Der er grund til at være forsigtig i regnvejret. Den kraftige regn medfører nemlig fare for oversvømmelse af lavtliggende områder og kældre, akvaplaning og nedsat sigtbarhed.
  